एशिया कप फुटबॉल में भारत की एक और हार  
दोहा में एशिया कप फुटबॉल टूर्नामेंट के अपने दूसरे ग्रुप मैच में भारत दूसरे हाफ में दमदार प्रदर्शन करने के बावजूद बहरीन के हाथों 2-5 से हार गया।
कतर की राजधानी दोहा में चल रहे एशिया कप फुटबॉल टूर्नामेंट के अपने दूसरे ग्रुप मैच में भारत दूसरे हाफ में दमदार प्रदर्शन करने के बावजूद बहरीन के हाथों 2-5 से हार गया।  अपने पहले मैच में ऑस्ट्रेलिया के हाथों 0-4 से पराजय का स्वाद चखने वाला भारत शुक्रवार रात अपने दूसरे मैच में एक समय में 1-4 से पीछे चल रहा था, लेकिन दूसरे हाफ में उसने फीफा रैंकिंग में 93वां स्थान रखने वाले बहरीन के खिलाफ शानदार वापसी की।  इस हार के साथ ही भारत प्रतियोगिता से बाहर हो गया है। फिर भी उसका एक मैच 18 जनवरी को दक्षिण कोरिया के खिलाफ अभी बाकी है। बहरीन के स्ट्राइकर इस्माइल अब्दुल लतीफ ने इस टूर्नामेंट का पहला हैटट्रिक लगाते हुए चार गोल दागे, जबकि उनके साथी खिलाड़ी फौजी आइस ने आठवें मिनट में गोल दागकर अपने टीम के लिए खाता खोला।